Wallabies skok Engelse(Foto: Trevor Collens/AFP) Die Engelse rugbyafrigter, Eddie Jones, se uurglas loop nou vinnig leeg, kontrak of te nie. Want hoe gaan hy homself verduidelik nadat sy span ŉ toets verloor het teen ŉ swakker span as syne op die wêreldranglys? Wat gaan hy sê oor die feit dat die Engelse hul afgelope agt toetse teen die Wallabies gewen het, maar nou amperse skande gemaak het? Dit teen ŉ span wat 46 minute sonder een van sy slotte moes klaarkom wat met ŉ rooi kaart afgestuur is, teen ŉ span wat sy spelskepper-losskakel vyf minute voor die afskop weens ŉ kuitbesering verloor het en wie se spelskepper-heelagter en beste stut ook reeds in die eerste helfte beseer is? Dis hoekom Jones sal sukkel om pa te staan nadat Engeland Saterdag in Perth met 30-28 deur Australië omgedop is. Die telling vlei eintlik die Engelse, want hulle was in die doodsnikke nog met 14-30 agter en het twee drieë eers reg aan die einde gedruk. Die Wallabies, wat Engeland laas in 2015 kon klop, was teen die planke toe Quade Cooper kort voor die afskop sy kuit beseer het. James O’Connor het in losie gesit en rugby kyk en moes hom blitsvinnig kleedkamer toe haas om die plaasvervangersbank warm te hou met die jong en onervare Noah Lolesio wat die wedstryd as losskakel begin het. Toe die heelagter Tom Banks sy arm ná ŉ afskop beseer het nadat hy ŉ hoë skop probeer bemeester het, het sake al hoe donkerder gelyk. Boonop is die vaskopstut Allan Alaalatoa (harsingskudding) in die 25ste minuut reeds vervang. Die laaste strooi was toe die slot Darcy Swain in die 34ste minuut met ŉ rooi kaart afgestuur is nadat hy die reëls in eie hande geneem het en die Engelse slot Jonny Hill, wat sy hare getrek het ná ŉ lynstaan, gejaag het en met die kop gestamp het. Maar iets haper in Engelse rugby, want hulle kon nie die uitklophou plant nie. Waar was die passie en geesdrif? Waar was die spelskeppers? Hoekom kon die voorspelers nie oorheers nie? Waar was die leiers wat die voorbeeld moes stel? Die Wallabies, afgesien van Swain se swak dissipline, het kop gehou en Lolesio het algaande met al hoe meer selfvertroue begin speel en Marcus Smith oorskadu. Hy het boonop raak gekorrel en 15 punte (drie doelskoppe en drie strafdoele) aangeteken. Teen die einde het Engeland se dissipline begin lol en is Billy Vunipola met ŉ geel kaart afgestuur nadat hy die Wallaby-kaptein, Michael Hooper, met die skouer teen die kop geloop het. Nou lê daar swaar dae vir Jones, sy spankeuses en spelers se oënskynlike gebrek aan durf en passie voor. Puntemakers: Australië 30 (6): Drieë: Jordan Petaia, Folau Fainga’a, Pete Samu. Doelskoppe: Noah Lolesio (3). Strafdoele: Lolesio (3). Engeland 28 (6): Drieë: Ellis Genge, Henry Arundell, Jack van Poortvliet. Doelskoppe: Owen Farrell (2). Strafdoele: Farrell (3).